Brexit: Britse parlement stem wéér teen algemene verkiesing | Netwerk24
09 September 2019 23:10
Lede van die Britse laerhuis het wéér Boris Johnson, premier van Brittanje, se versoek om 'n algemene verkiesing te hou van die hand gewys.
Johnson het Maandag invloed verloor oor Brittanje se onttrekking aan die Europese Unie (EU) met 'n wet wat in werking getree het wat vereis dat hy Brexit tot 2020 moet uitstel, tensy hy volgende maand op 'n EU-beraad 'n skeidingsooreenkoms kan sluit.
Die wet verplig hom om uitstel te vra indien hy nie 'n uittree-ooreenkoms kan bereik nie, en EU-leiers het reeds herhaaldelik gesê dat hulle nog geen spesifieke voorstelle ontvang het nie.
Johnson het Dinsdagoggend gesê sy regering sal aanhou werk om 'n ooreenkoms te beklink, terwyl hulle ook voorberei om die EU sonder 'n ooreenkoms te verlaat.
Johnson het ná afloop van die stemmery, wat Dinsdag tot in die vroeë oggendure geduur het, benadruk hy sal op 17 en 18 Oktober met een doel voor oë na die EU-beraad gaan.
"Maak nie saak hoeveel maniere dié parlement vind om my hande te bind nie, ek sal daarna streef om 'n ooreenkoms in die nasionale belang te bereik. Hierdie regering sal Brexit nie verder vertraag nie."
Die parlement is nou tot 14 Oktober opgeskort.
'n Wetsontwerp wat keer dat Brexit sonder 'n ooreenkoms plaasvind, is Maandag aanvaar toe koningin Elizabeth dit bekragtig het.
"Ek is nie ontmoedig deur wat in die parlement mag gebeur nie," het Johnson in Dublin voor sy samesprekings met die Ierse premier, Leo Varadkar, gesê.
"Ons moet Brexit afgehandel kry, want die Verenigde Koninkryk moet op 31 Oktober uit, anders vrees ek dit sal permanente skade aangerig en vertroue in ons demokrasie knak," het Johnson gesê.
Intussen het die speaker, John Bercow, Maandag aangekondig dat hy uit sy pos gaan bedank. Hy het die regering gewaarsku om nie die parlement te "verneder" nie. – Reuters